**Zmluva**

**o dodávke, distribúcii zemného plynu a prevzatí zodpovednosti za odchýlku**

**č. ..............**

uzatvorená v zmysle § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník“**), podľa zákona č. 251/2012 Z. z. o energetike a o zmene a doplnení niektorých zákonov v znení neskorších predpisov (ďalej len **„zákon o energetike“**), zákona č. 250/2012 Z. z. o regulácií v sieťových odvetviach v znení neskorších predpisov

(ďalej len **„zákon o regulácii v sieťových odvetviach“**), vyhlášky Úradu pre reguláciu sieťových odvetví č. 24/2013 Z. z., ktorou sa ustanovujú pravidlá pre fungovanie vnútorného trhu s elektrinou a pravidlá pre fungovanie vnútorného trhu s plynom v znení neskorších predpisov

(ďalej len **„Vyhláška“**) a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len **„zákon o VO“**)

(ďalej len **„Zmluva“**)

**Článok I**

# Zmluvné strany

|  |
| --- |
| Obchodné meno: |
| Sídlo: |
| Zastúpený:  IČO: |
| DIČ: |
| IČ DPH: |
| Bankové spojenie: |
| Číslo účtu v tvare IBAN:  SWIFT kód:  Kontaktná osoba: |
| Telefón: |
| E-mail: |
| Zapísaný: |

(ďalej len **,,Dodávateľ“**)

a

Názov: **mestská časť Bratislava-Staré Mesto**

Sídlo: Vajanského nábrežie 3, 814 21 Bratislava

## Zastúpený: Ing. Matej Vagač, starosta

## IČO : 00 603 147

DIČ: 2020804170

Bankové spojenie: VÚB, a. s.

Číslo účtu v tvare IBAN: SK02 0200 0000 0000 0152 6012

SWIFT kód: SUBASKBX

Kontaktná osoba: Róbert Šoltés,

Telefón: 02/59 246 240,

E-mail:

[robert.soltes@staremesto.sk](mailto:robert.soltes@staremesto.sk)

|  |  |
| --- | --- |
| (ďalej len **„Odberateľ“**) |  |

(Odberateľ a Dodávateľ ďalej spoločne aj ako **„Zmluvné strany“**)

**Článok II**

**Úvodné ustanovenia**

2.1 Túto Zmluvu uzatvárajú Zmluvné strany ako výsledok verejného obstarávania, nadlimitnej zákazky, zverejnenej v Európskom vestníku pod značkou 2023/S 045-131206 zo dňa 03.03.2023 a pod č. 1003-MUT vo Vestníku verejného obstarávania č. 48/2023 zo dňa 06.03.2023 a realizovanej postupom podľa § 61 a nasl. zákona o VO odoslaním Výzvy na predkladanie ponúk v rámci Dynamického nákupného systému „Dodávka elektrickej energie a zemného plynu“, ktorý zriadil verejný obstarávateľ Technické siete Bratislava, a. s., Primaciálne námestie 1, 814 99 Bratislava, IČO: 54 302 102 na základe centralizovanej činnosti vo verejnom obstarávaní podľa § 15 zákona o VO na predmet zákazky pod názvom **„Dodávka zemného plynu pre mestskú časť Bratislava - Staré Mesto r. 2024“** v súlade s dokumentáciou verejného obstarávania a v súlade s predloženou ponukou úspešného uchádzača - Dodávateľa.

2.2 Výsledkom tohto postupu zadávania zákazky je táto Zmluva pre odberné miesta Odberateľa uvedené v Prílohe č. 1 tejto Zmluvy (ďalej len **„OM“**) uzavretá  s úspešným uchádzačom.

2.3 Dodávateľ je na základe Povolenia č. .............. zo dňa .............. vydaného Úradom pre reguláciu sieťových odvetví (ďalej len **„ÚRSO“**) oprávnený podnikať v predmete podnikania: plynárenstvo a rozsah podnikania: dodávka plynu. Dodávateľ vyhlasuje, že má uzatvorenú rámcovú distribučnú zmluvu s prevádzkovateľom distribučnej siete o prístupe do distribučnej sústavy a distribúcii plynu na roky 2024 - 2025 vo vymedzenom území zo dňa ...............

2.4 Právne vzťahy vyplývajúce z tejto Zmluvy, ktoré táto Zmluva priamo neupravuje sa riadia príslušnými ustanoveniami Obchodného zákonníka, zákona o VO, zákonom o energetike, zákonom o regulácií v sieťových odvetviach, Vyhláškou, príslušnými vyhláškami Ministerstva hospodárstva Slovenskej republiky, platnými rozhodnutiami a výnosmi ÚRSO, platným Prevádzkovým poriadkom prevádzkovateľa distribučnej siete, vrátane príloh a ostatnými všeobecne záväznými právnymi predpismi pre odvetvie plynárenstva, ktoré vyplývajú z liberalizácie trhu so zemným plynom.

2.5 Právne vzťahy neupravené touto Zmluvou a neupravené všeobecne záväznými právnymi predpismi uvedenými v tomto článku, sú upravené v obchodných podmienkach Dodávateľa (ďalej len **„OP“**), ktorých znenie platné a účinné v deň podpisu Zmluvy tvorí neoddeliteľnú prílohu tejto Zmluvy.

**Článok III**

**Predmet zmluvy**

* 1. Predmetom tejto Zmluvy je záväzok Dodávateľa zabezpečiť po dobu účinnosti tejto Zmluvy dodávku plynu podľa tejto Zmluvy vrátane všetkých súvisiacich služieb (najmä služieb súvisiacich s prepravou, distribúciou a skladovaním plynu), vrátane prevzatia zodpovednosti za odchýlku Odberateľa, a to za podmienok uvedených v tejto Zmluve; Dodávateľ je teda povinný dodať Odberateľovi do OM dohodnuté predbežné množstvo plynu pre príslušné OM uvedené v Prílohe č. 1 k tejto Zmluve (počty OM sa môžu meniť spôsobom upraveným v ods. 3.6 tohto článku) a to po dobu trvania obdobia, na ktoré sa toto množstvo objednáva a záväzok Odberateľa odobrať plyn v príslušnom OM a zaplatiť za plyn odobratý v OM dohodnutú zmluvnú cenu.
  2. Dodávateľ sa zaväzuje po dobu platnosti a účinnosti tejto Zmluvy:

1. dodávať plyn do OM za podmienok dohodnutých v tejto Zmluve,
2. prevziať za Odberateľa zodpovednosť za odchýlku za OM Odberateľa voči zúčtovateľovi odchýlok,
3. zabezpečiť pre Odberateľa distribúciu plynu a ostatné služby spojené s dodávkou plynu (ďalej len **„distribučné služby“**) od príslušného prevádzkovateľa distribučnej sústavy (ďalej len **„PDS“**),
4. garantovať kontinuitu dodávky plynu po celú dobu plnenia tejto Zmluvy, ako aj pri zmene dodávateľa plynu, okrem vyššej moci, plánovaných odstávok a vzniknutých porúch,
5. garantovať dostupnosť osobného zástupcu Dodávateľa pre operatívne riešenie technických problémov (meno a priezvisko, telefonický kontakt a e-mail: ..............................).
6. spĺňať ďalšie požiadavky Odberateľa určené v tejto Zmluve a jej prílohách.

3.3 Odberateľ sa zaväzuje zabezpečiť odobratie plynu od Dodávateľa v pripojených OM  v množstve  a  v čase podľa podmienok dohodnutých v tejto Zmluve a zaplatenie ceny za dodávku plynu a za distribučné služby podľa podmienok uvedených v tejto Zmluve  a  v súlade s predpismi na základe uplatnenia regulovaného prístupu k distribučnej sústave.

3.4 Dodávateľ sa zaväzuje, že bude dodávať do dohodnutých OM predmet tejto Zmluvy nepretržite a to na dobu určitú od dňa 01.10.2024 od 0:00 hod. do dňa 30.09.2025 do 24:00 hod. stredoeurópskeho času (vrátane) s postupným pripájaním sa OM, za podmienok uvedených v tejto Zmluve.

3.5 Zmluvné strany sa dohodli na dodávke plynu v predbežnom dohodnutom množstve odvodenom od spotreby Odberateľa za predchádzajúci kalendárny rok uvedenej v Prílohe č. 1 k tejto Zmluve osobitne pre každé OM (predpokladaný ročný odber plynu).

3.6 Odberateľ si vyhradzuje právo meniť počty OM v závislosti od jeho reálnych potrieb alebo pri vzniku okolností, ktoré Odberateľ nemohol pri podpise tejto Zmluvy predvídať. K zmenám počtu OM dôjde:

* V prípade akejkoľvek zmeny zmluvy súvisiacej so zmenou zmluvných množstiev pripojením nových OM si O s Dodávateľom dohodne spôsob ocenenia pre príslušné OM, ako aj spôsob vyhodnotenia množstiev.
* pri ukončení odberu z OM formou čiastočného vypovedania tejto Zmluvy s výpovednou lehotou jeden kalendárny mesiac, pričom výpovedná lehota začína plynúť prvým dňom mesiaca nasledujúceho po mesiaci, v ktorom bola čiastočná výpoveď Dodávateľovi doručená písomne v listinnej podobe. Pri ukončení odberu bude celkové zmluvné množstvo vyhodnotené v zmysle bodu 3.10 Zmluvy.

3.7 V prípade, že sa pripája OM, na ktorom bola prerušená distribúcia plynu a PDS opätovné obnovenie distribúcie plynu do predmetného OM spoplatňuje, je Odberateľ povinný uhradiť takýto poplatok za obnovenie distribúcie plynu v zmysle Cenníka externých služieb a výkonov, ktorý je prílohou tejto Zmluvy.

3.8 Dodávateľ je povinný plniť záväzky vyplývajúce z tejto Zmluvy týkajúce sa OM, ak je OM pripojené k distribučnej sústave PDS.

3.9 Odberateľ si zvolil režim prenesenej zodpovednosti za odchýlku a Dodávateľ preberá touto Zmluvou za Odberateľa zodpovednosť za odchýlku Odberateľa v zmysle všeobecne záväzného právneho predpisu upravujúceho pravidlá pre fungovanie trhu s plynom.

3.10 Zmluvné strany sa dohodli na záväzku minimálneho odberu (Take or Pay), ktorý predstavuje minimálne množstvo plynu v objeme 80 % ročného zmluvného množstva súhrnne za všetky OM. V prípade, ak Odberateľ za zúčtovacie obdobie (čl. VII ods. 7.3 Zmluvy) odoberie súhrnne menej ako touto Zmluvou dohodnuté minimálne množstvo plynu, Dodávateľ má právo na úhradu odplaty za pripravenosť plniť svoje záväzky z tejto Zmluvy, a to vo výške 50 % z ceny za komoditu plynu (sadzba za odobratý plyn) dohodnutej touto Zmluvou za neodobratý objem minimálneho množstva plynu.

3.11 Zmluvné strany sa dohodli na záväzku maximálneho odberu, ktorý predstavuje maximálne množstvo plynu v objeme 120 % ročného zmluvného množstva súhrnne za všetky OM. V prípade, ak Odberateľ za zúčtovacie obdobie (čl. VII ods. 7.3 Zmluvy) odoberie súhrnne viac ako touto Zmluvou dohodnuté maximálne množstvo plynu, Dodávateľ má právo na zvýšenie ceny za komoditu plynu (sadzba za odobratý plyn) dohodnutej touto Zmluvou o 50 % za prekročený objem maximálneho množstva plynu.

**Článok IV**

**Podmienky dodávky plynu**

4.1 Dodávka plynu sa uskutoční iba na základe platne uzatvorenej Zmluvy s Odberateľom.

4.2 Dodávateľ sa zaväzuje dodávať plyn do OM Odberateľa v množstve a kvalite podľa príslušných kvalitatívnych parametrov stanovených technickými normami platnými v Slovenskej republike a podľa potrieb OM Odberateľa a zabezpečiť u PDS pre OM Odberateľa distribučné služby. Distribučné služby sa uskutočňujú v súlade s platnými všeobecne záväznými právnymi predpismi a v kvalite podľa technických podmienok prístupu a pripojenia do siete PDS.

4.3 Za dodané množstvo plynu sa považujú hodnoty podľa údajov určeného meradla, ktoré poskytuje PDS, pričom dodávka plynu je splnená prechodom cez meradlo v OM. Za montáž a údržbu určeného meradla, jeho prevádzku, správnosť nameraného množstva dodaného plynu  a kvality  v OM zodpovedá a zabezpečuje PDS.

4.4 Meranie dodávok plynu, vrátane vyhodnocovania výsledkov merania zabezpečí PDS.

4.5 Odberateľ umožní PDS prístup k meraciemu zariadeniu za účelom kontroly, odpočtu, údržby, výmeny, montáže alebo odobratia meracieho zariadenia.

4.6 Odberateľ je povinný starať sa o určené meradlo tak, aby neprišlo k jeho poškodeniu alebo odcudzeniu a sleduje jeho riadny chod. Všetky poruchy na určenom meradle, vrátane porušenia zabezpečenia proti neoprávnenej manipulácii, ktoré Odberateľ zistí, je povinný bezodkladne ohlásiť Dodávateľovi. Pri pochybnostiach o správnosti údajov určeného meradla môže Odberateľ písomne požiadať Dodávateľa o zabezpečenie jeho preskúšania. Dodávateľ je povinný do 30 dní zabezpečiť preskúšanie určeného meradla. Počas preskúšavania meradla bude meranie zabezpečené náhradným meradlom alebo iným vzájomne dohodnutým spôsobom v zmysle platných predpisov PDS. Dôvody výmeny určeného meradla môžu byť najmä, nie však výlučne:

1. výmena určeného meradla z dôvodu uplynutia času platnosti overenia;
2. výmena určeného meradla pri požiadavke na preskúšanie určeného meradla;
3. výmena určeného meradla z dôvodu poruchy na určenom meradle;
4. výmena určeného meradla z dôvodu zmeny zmluvných podmienok.
   1. Pri riešení stavu núdze a obmedzujúcich opatreniach zamedzujúcich ich vzniku sú Dodávateľ  a Odberateľ plynu povinní postupovať podľa všeobecne záväzných právnych predpisov (vyhláška č. 416/2012 Z. z., ktorou sa ustanovujú podrobnosti o postupe pri uplatňovaní obmedzujúcich opatrení pri stave núdze a o opatreniach zameraných na odstránenie stavu núdze v elektroenergetike a podrobnosti o postupe pri vyhlasovaní krízovej situácie a jej úrovne, o vyhlasovaní obmedzujúcich opatrení v plynárenstve pre jednotlivé kategórie odberateľov plynu, o opatreniach zameraných na odstránenie krízovej situácie a o spôsobe určenia obmedzujúcich opatrení v plynárenstve a opatrení zameraných na odstránenie krízovej situácie v znení neskorších predpisov) a technických podmienok Prevádzkového poriadku PDS.
   2. V prípade prerušenia alebo obmedzenia dodávky plynu z dôvodu havárie alebo poruchy na zariadeniach distribučnej siete alebo akéhokoľvek iného dôvodu sa Dodávateľ zaväzuje vyvinúť všetko nevyhnutné úsilie, aby v súčinnosti s PDS obnovil dodávku a distribúciu plynu do OM. Tým nie je dotknutá povinnosť Odberateľa strpieť obmedzenia pri vyhlásení krízovej situácie v plynárenstve podľa § 21 zákona o energetike. V prípadoch bezdôvodného prerušenia dodávky a distribúcie plynu je Odberateľ oprávnený účtovať zmluvnú pokutu, ako aj si uplatniť náhradu škody.
   3. Ak Dodávateľ zistí, že nebude v budúcnosti schopný plniť si povinnosti vyplývajúce mu z tejto Zmluvy, je povinný oznámiť túto skutočnosť Odberateľovi najneskôr 15 kalendárnych dní pred predpokladanou stratou schopnosti plniť povinnosti z tejto Zmluvy. V prípade nesplnenia si tejto oznamovacej povinnosti má Odberateľ právo účtovať zmluvnú pokutu, ako aj si uplatniť náhradu škody, ktorá mu vznikla.
   4. Ak Odberateľ zistí, že meracie zariadenie je poškodené alebo nefunkčné, vyzve v zmysle prevádzkového poriadku PDS na jeho opravu alebo výmenu a postupuje v súčinnosti s Dodávateľom.
   5. Odberateľ a Dodávateľ sa dohodli na vzájomnej súčinnosti a spolupráci pri riešení porúch a ostatných zmien na OM na časti vymedzeného územia príslušného PDS.

Pre uvedené potreby je

• zo strany Dodávateľa k dispozícii: meno: ............. tel. kontakt: ..............e-mail: ............

• zo strany Odberateľa k dispozícii: meno: Ing. Jozef Benka, Róbert Šoltés,   
tel. kontakt: 02/59 246  219, 02/59 246 240, e-mail: [jozef.benka@staremesto.sk](mailto:jozef.benka@staremesto.sk), [robert.soltes@staremesto.sk](mailto:robert.soltes@staremesto.sk).

Každá zmena, prípadne rozšírenie kontaktných osôb bude upresnené samostatným oznámením zo strany Odberateľa alebo Dodávateľa.

4.12 Dodávateľ podpísaním tejto Zmluvy týmto vyhlasuje, že má uzatvorenú Zmluvu o zúčtovaní odchýlok so zúčtovateľom odchýlok.

**Článok V**

**Zabezpečenie prenosových a distribučných služieb**

5.1 Dodávateľ sa zaväzuje zabezpečiť prostredníctvom PDS distribúciu zemného plynu do OM a za tým účelom zaistiť v daných OM rezervovanú kapacitu a zabezpečiť všetky služby súvisiace s prenosom i distribúciou plynu do OM.

5.2 Podmienky poskytovania Dodávateľom zabezpečených prenosových služieb súvisiacich s dodávkou plynu podľa tejto Zmluvy sú stanovené Prevádzkovým poriadkom prevádzkovateľa prenosovej sústavy, platným v čase dodávky podľa tejto Zmluvy.

5.3 Odberateľ berie na vedomie, že PDS je oprávnený obmedziť alebo prerušiť distribučné služby v nevyhnutnom rozsahu a na nevyhnutnú dobu v prípadoch ustanovených v zákone o energetike a v príslušných ustanoveniach Prevádzkového poriadku PDS. Počas takéhoto prerušenia alebo obmedzenia nie je Dodávateľ povinný dodávať plyn a zabezpečovať distribučné služby. V uvedených prípadoch nemá Odberateľ nárok na náhradu preukázateľne vzniknutej škody (skutočnej škody a ušlého zisku), s výnimkou prípadov, keď škoda vznikla zavinením PDS.

5.4 PDS informuje Odberateľa o plánovanom obmedzení alebo prerušení distribučných služieb v súlade so zákonom o energetike a Prevádzkovým poriadkom PDS. V prípade prerušenia alebo obmedzenia distribučných služieb z dôvodu poruchy na dotknutom OM, je Odberateľ povinný informovať príslušného PDS prostredníctvom autorizovanej osoby poverenej PDS.

5.5 Odberateľ týmto udeľuje plnú moc Dodávateľovi, aby za neho konal vo veciach zabezpečenia kapacity pre OM, aby za neho v daných veciach vykonával úkony (vrátane písomných) a získal prehľad o priebehu jeho odberu plynu.

**Článok VI**

**Cena za dodávku plynu vrátane prepravy**

6.1 Zmluvné strany sa dohodli na výške ceny za dodávku plynu na obdobie trvania tejto Zmluvy, podľa ktorej bude Odberateľovi účtovaná Dodávateľom cena za dodávku plynu v súlade s prílohou č. 4 „Návrh na plnenie kritérií“, ktorá predstavovala cenovú ponuku Dodávateľa vo verejnom obstarávaní.

Všetky ceny sú uvedené bez dane z pridanej hodnoty. Tieto položky budú účtované na základe platných právnych prepisov a individuálne správnych aktov príslušných orgánov. V cene za dodávku plynu podľa tohto odseku je zahrnutá cena a náklady za prevzatie zodpovednosti za odchýlku za OM Odberateľa v súlade s čl. III ods. 3.2 písm. b) tejto Zmluvy.

6.2 Spotrebná daň z plynu sa riadi podľa zákona č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov a daň z pridanej hodnoty podľa zákona č. 222/2004 Z. z. o dani z pridanej hodnoty v znení neskorších predpisov (ďalej len **„**zákon o DPH“).

6.3 K cenám za dodávku plynu sa pri fakturácii pripočítava spotrebná daň v sadzbách platných ku dňu uskutočnenia zdaniteľného plnenia a DPH v súlade s účinným zákonom o DPH v sadzbách platných ku dňu uskutočnenia zdaniteľného plnenia.

6.4 Ceny za distribučné služby budú účtované v súlade s platnými cenovými rozhodnutiami ÚRSO vzťahujúcimi sa na distribučnú službu poskytovanú PDS podľa sadzby dohodnutej v Zmluve.

6.5 Ak dôjde k zmene regulovaných cien na základe zmeny cenového rozhodnutia ÚRSO počas zmluvného obdobia, je Dodávateľ oprávnený účtovať Odberateľovi ceny v súlade s podmienkami príslušného nového cenového rozhodnutia ÚRSO. Ceny uvedené v cenových rozhodnutiach ÚRSO neobsahujú DPH. K cenám sa pri fakturácii pripočítava DPH v súlade s platnými zákonmi. V prípade zmeny výšky distribučných poplatkov, zmeny spotrebnej dane, zmeny DPH, resp. zmien iných regulovaných poplatkov je Dodávateľ povinný bezodkladne písomne informovať Odberateľa o tejto skutočnosti najneskôr však do termínu vystavenia prvej faktúry s novými sadzbami. V oznámení budú uvedené nové sadzby a poplatky.

6.6 Dodávateľ nie je oprávnený účtovať Odberateľovi akékoľvek ďalšie poplatky súvisiace s dodávkou plynu a cena dohodnutá za služby obchodníka, prepravu a skladovanie plynu podľa bodu 6.1 je konečná.

6.7 Zmluvné strany sú viazané výškou ceny za dodávku plynu dohodnutou v tejto Zmluve; rozumie sa tým, že cena za dodávku plynu je konečná, pričom sa Dodávateľ zaväzuje, že s výnimkou prípadov uvedených v tejto Zmluve alebo stanovených všeobecne záväznými právnymi predpismi si nebude nárokovať v rámci ceny žiadne iné náklady.

6.8 Cenu za služby súvisiace s prepravou pre príslušné odberné miesto určuje Dodávateľ v zmysle Rozhodnutia Úradu pre reguláciu sieťových odvetví, ktorým sa spoločnosti eustream, a.s. ako prevádzkovateľovi prepravnej siete určujú tarify za prístup do prepravnej siete a prepravu plynu (ďalej len „Rozhodnutie PPS“) platného v čase dodávky so zohľadnením všetkých poplatkov vyplývajúcich z platného Rozhodnutia PPS, pričom Dodávateľ si má právo vždy pred začiatkom každého kalendárneho roka zvoliť vstupný bod pre výpočet príslušnej sadzby.

V prípade opodstatnenej a vopred zdôvodnenej zmeny prepravných sietí, prostredníctvom ktorých Dodávateľ zabezpečuje dodávku plynu, je Dodávateľ oprávnený uplatniť cenu za služby súvisiace s prepravou podľa Cenníka zverejneného na webovom sídle dodávateľa https://www.spp-distribucia.sk/. V prípade zavedenia ďalších alebo zmeny existujúcich poplatkov súvisiacich s prepravou plynu na prepravnej trase z obchodného bodu THE na slovenský domáci bod oproti stavu pri uzavretí tejto Zmluvy, má Dodávateľ právo zohľadniť navýšenie ceny za služby súvisiace s prepravou z dôvodu uplatnenia tohto poplatku v mesiaci nasledujúcom po oznámení takejto zmeny Odberateľovi s poukazom na rozhodnutia príslušných orgánov, resp. príslušný právny predpis alebo cenník prevádzkovateľa prepravnej siete.

Pre vylúčenie pochybností, právo Dodávateľa vyplývajúce z ustanovenia tohto bodu Zmluvy ostáva zachované bez ohľadu na uplatnenie prvého odseku alebo druhého odseku tohto bodu Zmluvy. V prípade uplatnenia tohto bodu Zmluvy sa takáto zmena Zmluvy považuje za zmenu uskutočnenú v súlade s § 18 ods. 1 písm. a) zákona o VO.

**Článok VII**

**Platobné podmienky a fakturácia**

7.1 Dodávateľ fakturuje Odberateľovi dodávku plynu vystavením spoločnej faktúry za všetky OM s rozpisom pre každé OM.

7.2 Dodávateľ bezplatne vystaví Odberateľovi spoločné mesačné zálohové faktúry za dodávku plynu s rozpisom pre každé OM. Pri určení výšky zálohových platieb zohľadní Dodávateľ predpokladaný odber plynu na nadchádzajúce dvanásťmesačné fakturačné obdobie a cenu podľa článku VI ods. 6.1 tejto Zmluvy. Výška zálohových faktúr za všetky OM Odberateľa bude uvedená v oznámení o platbách za dodávky plynu, ktoré Odberateľovi vystaví Dodávateľ pri uzatvorení tejto Zmluvy; následne bude takéto oznámenie súčasťou vyúčtovacej faktúry za predchádzajúce obdobie.

7.3 Dodávateľ, na základe riadneho odpočtu meradiel v jednotlivých OM, bezplatne vystaví Odberateľovi po skončení zúčtovacieho obdobia spoločnú zúčtovaciu faktúru za dodávku plynu do príslušných OM, v ktorej budú zohľadnené všetky uhradené zálohové platby za dodávku plynu za celé zúčtovacie obdobie (ročné), a to najneskôr do 15 kalendárnych dní po skončení zúčtovacieho obdobia.

7.4 Faktúry budú zasielané Odberateľovi elektronicky a/alebo poštou podľa toho ako sa Zmluvné strany dohodnú. Splatnosť faktúr je 15 kalendárnych dní odo dňa ich doručenia Odberateľovi. Úhrady bude Odberateľ uskutočňovať formou bezhotovostného platobného styku bankovým prevodom. Faktúry musia obsahovať všetky náležitosti v zmysle platných zákonov Slovenskej republiky. Dodávateľ vráti Odberateľovi preplatok z vyúčtovacej faktúry bankovým prevodom na bankový účet Odberateľa uvedený v záhlaví tejto Zmluvy do 15 dní od vystavenia vyúčtovacej faktúry.

7.5 Za deň úhrady sa považuje deň, v ktorom bola suma z faktúry odpísaná z účtu Odberateľa. V prípade, že splatnosť faktúry pripadne na deň pracovného voľna alebo pracovného pokoja, bude sa za deň splatnosti faktúry považovať nasledujúci pracovný deň.

7.6 V prípade, že faktúra nebude obsahovať všetky predpísané náležitosti daňového dokladu podľa príslušných ustanovení zákona o DPH alebo Vyhlášky alebo ak nebude v súlade s dodanou službou alebo bude obsahovať nesprávne údaje, Odberateľ si vyhradzuje právo v lehote 15 dní odo dňa doručenia faktúry vrátiť faktúru na doplnenie alebo prepracovanie spolu s uvedením chýbajúcich náležitostí alebo nesprávnych údajov. Vrátením faktúry sa plynutie lehoty splatnosti zastaví. Po doručení opravenej faktúry začína plynúť lehota splatnosti odznova.

7.7 Dodávateľ a Odberateľ sa dohodli, že Dodávateľ zabezpečí Odberateľovi prístup na obchodný portál Dodávateľa s údajmi o odbernom mieste, spotrebe, fakturácii, platbách, údajoch za sledované predchádzajúce obdobia služby.

7.8 Zmluvné strany berú na vedomie, že po nadobudnutí účinnosti všeobecne záväzného právneho predpisu vydaného v budúcnosti Ministerstvom financií SR upravujúcim podrobnosti zaručenej elektronickej fakturácie, budú povinné pri fakturácii a prijímaní faktúr postupovať podľa ustanovení zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov.

**Článok VIII**

**Zmluvné pokuty a sankcie**

8.1 Ak Dodávateľ poruší povinnosti  podľa čl. IV ods. 4.8 tejto Zmluvy, je Odberateľ oprávnený účtovať Dodávateľovi zmluvnú pokutu vo výške 100 EUR za každú aj začatú hodinu porušenia a to za každé dotknuté OM. Uhradením zmluvnej pokuty nezaniká nárok odberateľa na náhradu škody vo výške preukázanej škody.

8.2 Ak je Odberateľ v omeškaní so splnením peňažného záväzku, môže Dodávateľ účtovať Odberateľovi úroky z omeškania v súlade s § 369 ods. 2 Obchodného zákonníka.

8.3 Ak si Dodávateľ nesplní povinnosť uvedenú v čl. IV ods. 4.9 tejto Zmluvy, je Odberateľ oprávnený účtovať Dodávateľovi zmluvnú pokutu vo výške 10% z ročnej fakturácie za zálohové platby za dodávku plynu. Uhradením zmluvnej pokuty nezaniká nárok Odberateľa na náhradu škody vo výške preukázanej škody.

**Článok IX**

**Náhrada škody**

9.1 Náhrada škody sa riadi ustanoveniami § 373 až § 386 Obchodného zákonníka, zákonom o energetike a príslušnými všeobecne záväznými právnymi predpismi.

9.2 Dodávateľ a Odberateľ venujú zvýšenú pozornosť predchádzaniu škodám, a to najmä všeobecnej prevencii vzniku škôd. Zmluvná strana je povinná oznámiť druhej Zmluvnej strane povahu prekážky, ktorá jej bráni alebo bude brániť v plnení povinností z tejto Zmluvy a jej dôsledky. Správa musí byť podaná bez zbytočného odkladu potom, kedy sa povinná strana o prekážke dozvedela, alebo sa pri náležitej starostlivosti mohla dozvedieť.

9.3 Každá zo Zmluvných strán je zodpovedná za škodu, ktorá vznikne porušením jej povinností voči druhej Zmluvnej strane. Ak Dodávateľ nedodá Odberateľovi plyn v dohodnutom množstve do príslušného OM alebo poruší svoje povinnosti vzťahujúce sa k príslušnému OM iným spôsobom, Odberateľ má po preukázaní rozsahu škody právo na náhradu vzniknutej škody, ak bola spôsobená Dodávateľom a vznikla v súvislosti s týmto nedodaním alebo v súvislosti s iným takýmto porušením povinností Dodávateľa.

**Článok X**

**Okolnosti vylučujúce zodpovednosť**

10.1 Zmluvné strany nie sú zodpovedné za škody, ktoré vzniknú druhej Zmluvnej strane z dôvodu okolností vylučujúcich zodpovednosť. Za okolnosti vylučujúce zodpovednosť sa považuje prekážka, ktorá nastala nezávisle od vôle povinnej strany a bráni jej v splnení povinnosti a záväzkov podľa Zmluvy, ak nemožno rozumne predpokladať, že by povinná strana túto prekážku alebo jej následky odvrátila alebo prekonala a ďalej, že by v čase podpísania tejto Zmluvy túto prekážku predvídala. Za okolnosti vylučujúce zodpovednosť sa považujú najmä nie však výlučne nepredvídateľné udalosti - živelné pohromy, vojna, teroristický útok, blokáda, štrajk postihujúci možnosť plnenia povinností Zmluvnej strany, rozhodnutie štátnych orgánov, zmeny právnych predpisov, okolnosti spôsobené krízovou situáciou v plynárenstve podľa § 21 zákona o energetike a pod.

10.2 Dodávateľ nie je zodpovedný za vzniknuté škody spôsobené okolnosťami vylučujúcimi zodpovednosť u osoby, ktorá je voči Dodávateľovi dodávateľom alebo dopravcom plynu a tieto okolnosti spôsobujú, že plnenie povinnosti Dodávateľa, vyplývajúcich z tejto Zmluvy, je nemožné.

10.3 Každá zo Zmluvných strán je povinná bez zbytočného odkladu písomnou formou alebo elektronicky vyrozumieť druhú Zmluvnú stranu o okolnostiach vylučujúcich zodpovednosť tejto Zmluvnej strany s uvedením dôvodov a predpokladanej doby trvania takýchto okolností. Správa musí byť bezodkladne potvrdená. Rovnakým spôsobom bude druhá Zmluvná strana informovaná o skončení tejto situácie a pokiaľ bude o to požiadaná, predloží dôveryhodný dôkaz o existencii tejto skutočnosti. Zmluvná strana, odvolávajúca sa na okolnosti vylučujúce zodpovednosť, je povinná poskytnúť druhej Zmluvnej strane možnosť preveriť existenciu dôvodov vylučujúcich zodpovednosť.

10.4 Zmluvná strana stráca právo na uplatnenie nárokov spojených s udalosťami majúcimi podľa Zmluvy charakter vyššej moci, pokiaľ bez zbytočného odkladu potom, čo zistila alebo mala zistiť, že došlo k prípadu vyššej moci, neupovedomila o tom druhú Zmluvnú stranu.

**Článok XI**

**Riešenie sporov**

Zmluvné strany sa zaväzujú prijať všetky dostupné opatrenia pre konkrétne riešenie akýchkoľvek nezhôd a sporov, ktoré môžu vzniknúť z plnenia tejto Zmluvy, jej ponímania alebo v súvislosti s ňou. Rozpory, ktoré by mohli vzniknúť v dôsledku neplnenia tejto Zmluvy sa zaväzujú Zmluvné strany vyriešiť prednostne vzájomnou dohodou. V prípade, že nedôjde k dohode, bude predmetný spor predložený na rozhodnutie príslušnému súdu Slovenskej republiky.

**Článok XII**

**Reklamácia**

12.1 Dodávateľ sa zaručuje, že dodá Odberateľovi plyn v kvalite zodpovedajúcej technickým podmienkam PDS, za dodržania platných právnych predpisov Slovenskej republiky, technických podmienok a prevádzkového poriadku PDS pre každé OM. Ak Dodávateľ nedodrží štandardy kvality pri dodávke plynu, je Dodávateľ povinný uhradiť Odberateľovi kompenzačnú platbu v súlade s platnými právnymi predpismi.

12.2 Odberateľ je oprávnený písomne na poštovej adrese ................ alebo na e-mailovej adrese ............ reklamovať u Dodávateľa vady dodávky plynu a poskytovaných služieb, ku ktorým došlo pri realizácii tejto Zmluvy. Odberateľ má právo reklamovať najmä:

- kvalitu plynu,

- odpočet určeného meradla,

- fakturáciu poskytnutej služby,

- prerušenie alebo obmedzenie poskytovania služieb alebo iné zistené chyby súvisiace s poskytovaním služieb Dodávateľa (ďalej len „predmet reklamácie“).

12.3 Reklamácia musí obsahovať najmä:

- identifikáciu Odberateľa a číslo Zmluvy,

- presný popis s odôvodnením reklamácie, spolu s prípadnou dokumentáciou a ďalšími podstatnými skutočnosťami dôležitými pre posúdenie reklamácie,

- identifikačné údaje týkajúce sa predmetu reklamácie,

- identifikačné údaje týkajúce sa reklamovanej faktúry, spolu s variabilným symbolom, ktorej sa týka,

- podpis osoby oprávnenej konať za Odberateľa.

12.4 Reklamácia technických podmienok dodávky a správnosti meraných údajov sa riadia prevádzkovým poriadkom PDS. Reklamáciu uplatňuje Odberateľ písomnou formou u Dodávateľa.

12.5 Pri pochybnostiach o správnosti údajov určeného meradla môže Odberateľ písomne požiadať PDS o zabezpečenie jeho preskúšania. Ak sa na určenom meradle nezistila chyba, Odberateľ sa zaväzuje uhradiť náklady spojené s jeho preskúšaním a výmenou podľa platného cenníka služieb distribúcie príslušného PDS.

12.6 Za uplatnenie reklamácie sa považuje deň prijatia písomnej reklamácie Dodávateľom. Dodávateľ doručí Odberateľovi potvrdenie o uplatnení reklamácie Odberateľovi najneskôr v  nasledujúci pracovný deň. Dodávateľ je povinný reklamáciu prešetriť a vybaviť najneskôr do 30 dní odo dňa uplatnenia reklamácie. Ak si prešetrenie reklamácie vyžaduje súčinnosť PDS alebo tretej strany, môže Dodávateľ predĺžiť lehotu na vybavenie reklamácie o 3 dni. Dodávateľ doručí Odberateľovi písomný doklad o vybavení reklamácie.

12.7 Ak bola reklamácia oprávnená, je Dodávateľ povinný okamžite zjednať nápravu.

**Článok XIII**

**Ďalšie dojednania**

13.1 Zmluvné strany sa zaväzujú vzájomne spolupracovať a poskytnúť si súčinnosť potrebnú na plnenie povinností vyplývajúcich z tejto Zmluvy. Zmluvné strany s zaväzujú informovať sa o všetkých skutočnostiach relevantných pre riadne a včasné plnenie povinností a záväzkov vyplývajúcich z tejto Zmluvy, ako aj o skutočnostiach, ktoré by mohli zmariť alebo podstatne sťažiť ich plnenie.

13.2 Dodávateľ sa zaväzuje poskytnúť Odberateľovi počas trvania Zmluvy bezplatné poradenstvo v  oblasti spotreby plynu za účelom zníženia spotreby plynu.

13.3 Dodávateľ zodpovedá za celé a riadne plnenie Zmluvy počas celého trvania zmluvného vzťahu a to bez ohľadu na to, či Dodávateľ použil subdodávky alebo nie, v akom rozsahu a za akých podmienok.

13.4 V prípade zmeny subdodávateľa je Dodávateľ povinný, najneskôr v deň, ktorý predchádza dňu, v ktorom má zmena subdodávateľa nastať, oznámiť Odberateľovi zmenu subdodávateľa a v tomto oznámení uviesť minimálne nasledovné:

a) podiel zákazky, ktorý má v úmysle zadať subdodávateľom, navrhovaných subdodávateľov a predmety subdodávok,

b) či navrhovaný subdodávateľ spĺňal podmienky účasti týkajúce sa osobného postavenia a neexistovali u neho dôvody na vylúčenie podľa zákona o VO. Oprávnenie dodávať tovar sa preukazuje vo vzťahu k tej časti predmetu zákazky alebo koncesie, ktorý má subdodávateľ plniť.

13.5 Dodávateľ a subdodávatelia, prostredníctvom ktorých sa Dodávateľ zaväzuje plniť záväzky z tejto Zmluvy, sú povinní byť zapísaní v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, len ak im táto povinnosť zo zákona o registri partnerov verejného sektora vyplýva. Ak sa na Dodávateľa, resp. subdodávateľov Dodávateľa vzťahuje povinnosť zapisovať sa do registra partnerov verejného sektora, sú títo povinní dodržať túto povinnosť po celú dobu trvania tejto Zmluvy a Dodávateľ sa zaväzuje zabezpečiť splnenie tejto povinnosti.

13.6 V prípade porušenia ktorejkoľvek z povinností týkajúcich sa subdodávateľov alebo ich zmeny má Odberateľ právo odstúpiť od Zmluvy.

**Článok XIV**

**Doba platnosti a ukončenie Zmluvy**

14.1 Táto Zmluva sa uzatvára na dobu určitú od 01.10.2024 0:00 hod. do 30.09.2025 24:00 hod. stredoeurópskeho času (vrátane), s postupným pripájaním sa OM, najneskôr však od 01.10.2024, nie však skôr ako dňom nasledujúcim po dni jej zverejnenia.

14.2 Táto Zmluva zaniká po uplynutí zmluvne dohodnutého času dodávania predmetu Zmluvy a nepripúšťa sa jej automatická prolongácia.

14.3 Zmluvu možno predčasne ukončiť dohodou Zmluvných strán, k platnosti ktorej sa vyžaduje písomná forma.

14.4 Každá zo Zmluvných strán je oprávnená od Zmluvy odstúpiť v prípade podstatného porušenia Zmluvy, a to písomným oznámením o odstúpení zaslanom druhej Zmluvnej strane. Následky odstúpenia od Zmluvy nastanú dňom doručenia oznámenia o odstúpení od Zmluvy druhej Zmluvnej strane, alebo neskorším dňom uvedeným v tomto písomnom oznámení.

14.5 Za podstatné porušenie tejto Zmluvy zo strany Odberateľa sa považuje neoprávnený odber plynu v zmysle zákona o energetike.

14.6 Za podstatné porušenie Zmluvy zo strany Dodávateľa sa považuje najmä nezabezpečenie dohodnutej dodávky plynu a distribučných služieb v súlade s podmienkami tejto Zmluvy.

14.7 Odberateľ je oprávnený odstúpiť od Zmluvy aj v týchto prípadoch:

1. ak Dodávateľ podal na seba návrh na vyhlásenie konkurzu,
2. ak bol podaný návrh na vyhlásenia konkurzu voči Dodávateľovi treťou osobou, pričom Dodávateľ je platobne neschopný, alebo je v situácii, ktorá odôvodňuje začatie konkurzného konania, alebo
3. ak bol na majetok Dodávateľa vyhlásený konkurz, alebo bol návrh na vyhlásenie konkurzu zamietnutý pre nedostatok majetku, alebo
4. ak Dodávateľ vstúpil do likvidácie alebo sa naňho zriadi nútená správa,
5. ak Dodávateľ stratí v priebehu účinnosti tejto Zmluvy oprávnenie na dodávku plynu,
6. neoprávnené zvyšovanie dohodnutých cien Dodávateľom,
7. Dodávateľ poruší ustanovenie čl. XIII ods. 13.4 a ods. 13.5 tejto Zmluvy,
8. ak sa vyhlásenia Dodávateľa podľa čl. XVI ods. 16.1 ukážu ako zavádzajúce alebo nepravdivé.
   1. V prípade odstúpenia od tejto Zmluvy zostávajú zachované práva a povinnosti vyplývajúce zo Zmluvy do dňa účinnosti odstúpenia. Zmluvné strany sú povinné navzájom si vyrovnať všetky pohľadávky a záväzky vyplývajúce z tejto Zmluvy a vzniknuté do dňa účinnosti odstúpenia od tejto Zmluvy.
   2. Odstúpenie od Zmluvy alebo jej ukončenie z iného dôvodu sa nedotýka práva na uplatnenie nárokov vyplývajúcich z porušenia Zmluvy, vrátane práva na náhradu škody a práva na zaplatenie zmluvnej pokuty, ďalej zmluvných ustanovení týkajúcich sa voľby práva, riešenia sporov medzi Zmluvnými stranami a ostatných ustanovení, ktoré podľa Zmluvy alebo vzhľadom na svoju povahu majú trvať aj po ukončení Zmluvy.
   3. V prípade ukončenia tejto Zmluvy sa Odberateľ zaväzuje, že umožní Dodávateľovi vykonať úkony súvisiace s ukončením dodávky plynu a distribučných služieb.
   4. Túto Zmluvu je možné vypovedať v súlade s ustanoveniami zákona o energetike, a to aj čiastočne.

**Článok XV**

**Doručovanie**

15.1 Všetky listiny, dokumenty, požiadavky a oznámenia podľa tejto Zmluvy (ďalej ako **„oznámenie“**) budú medzi Zmluvnými stranami zabezpečované listami doručovanými poštou, osobne, e-mailovou správou alebo prostredníctvom Ústredného portálu verejnej správy (UPVS).

15.2 Ak bolo oznámenie zasielané poštou, považuje sa za doručené dňom, v ktorom ho adresát prevzal alebo odmietol prevziať, alebo dňom vrátenia zásielky odosielateľovi, ak sa uložená zásielka zaslaná na adresu sídla Zmluvných strán uvedenú v záhlaví tejto Zmluvy vrátila späť odosielateľovi. Ak bolo oznámenie doručované osobne, považuje sa za doručené dňom, v ktorom ho adresát prevzal alebo odmietol prevziať. Ak bolo oznámenie zasielané e-mailom alebo prostredníctvom UPVS v čase od 8.00 hod. do 14.00 hod. v pracovný deň, považuje sa doručené v momente prenosu, resp. oznámenia, inak v nasledujúci pracovný deň.

15.3 Kontaktné údaje Zmluvných strán, na ktoré budú všetky Oznámenia doručované alebo oznamované sú uvedené v záhlaví tejto Zmluvy.

15.4 Zmluvné strany sa zároveň zaväzujú oznamovať si navzájom akékoľvek zmeny údajov, ktoré sa ich týkajú a sú potrebné na prípadné uplatnenie oznámenia, najmä všetky zmeny týkajúce sa uzavretia tejto Zmluvy, zmeny či zániku ich právnej subjektivity, sídla, bankového spojenia, vstupu do konkurzného konania, reštrukturalizácie alebo likvidácie ktorejkoľvek Zmluvnej strany. Ak niektorá Zmluvná strana nesplní túto povinnosť, nebude oprávnená namietať, že neobdržala akékoľvek oznámenie, a zároveň zodpovedá za akúkoľvek takto spôsobenú škodu.

**Článok XVI**

**Vyhlásenia a záruky**

16.1 Dodávateľ týmto vyhlasuje a zaručuje Odberateľovi, ktorý uzatvára túto Zmluvu spoliehajúc sa na tieto vyhlásenia a záruky, že ku dňu podpisu tejto Zmluvy:

16.1.1 je Dodávateľ právnym subjektom platne existujúcim podľa zákonov Slovenskej republiky, podpisujúci je osoba oprávnená konať v mene Dodávateľa,

16.1.2 má oprávnenie na podnikanie týkajúce sa predmetu tejto Zmluvy,

16.1.3 na jeho majetok nebol ku dňu uzavretia tejto Zmluvy vyhlásený konkurz alebo povolená reštrukturalizácia, resp. že si nie je vedomý žiadnych skutočností nasvedčujúcich tomu, že by v budúcnosti mohlo dôjsť k podaniu návrhu na začatie konkurzu alebo reštrukturalizácie na jeho majetok,

16.1.4 voči nemu nie je ku dňu uzavretia tejto Zmluvy vedené exekučné konanie, konanie o výkon rozhodnutia alebo dobrovoľná dražba na základe návrhu tretej osoby, na základe ktorých by mohlo dôjsť k scudzeniu akéhokoľvek majetku Dodávateľa v akejkoľvek forme v prospech akejkoľvek tretej osoby a v takom rozsahu, že by to mohlo priamym spôsobom ohroziť plnenie povinností Dodávateľa podľa tejto Zmluvy, resp. že si nie je vedomý žiadnych skutočností nasvedčujúcich tomu, že by v budúcnosti mohlo dôjsť k začatiu takýchto konaní,

16.1.5 voči nemu nie je ku dňu uzavretia tejto Zmluvy vedené exekučné konanie alebo konanie o výkon rozhodnutia z titulu nedoplatkov v súvislosti s neplnením daňových, colných alebo odvodových povinností Dodávateľa, na základe ktorého (tohto konania) by mohlo dôjsť k scudzeniu akéhokoľvek majetku Dodávateľa v akejkoľvek forme v prospech akejkoľvek tretej osoby a v takom rozsahu, že by to mohlo priamym spôsobom ohroziť plnenie povinností Dodávateľa podľa tejto Zmluvy, resp. že si nie je vedomý žiadnych skutočností nasvedčujúcich tomu, že by v budúcnosti mohlo dôjsť k začatiu takýchto konaní,

16.1.6 mu nie je známe, že ku dňu uzavretia tejto Zmluvy bol vyhlásený konkurz, povolená reštrukturalizácia, vedená exekúcia z akéhokoľvek titulu alebo dobrovoľná dražba, pokiaľ by takéto konania mohli priamym spôsobom ohroziť plnenie povinností Dodávateľa podľa tejto Zmluvy, resp. že si nie je vedomý žiadnych skutočností nasvedčujúcich tomu, že by v budúcnosti mohlo dôjsť k začatiu takýchto konaní,

16.1.7 ku dňu uzavretia tejto Zmluvy nie je insolventný alebo neschopný platiť akékoľvek svoje peňažné záväzky voči svojim veriteľom v termíne ich splatnosti, resp. že je nepravdepodobné, že nedodrží taký záväzok vyplývajúci z inej zmluvy dohodnutej s ktoroukoľvek treťou osobou, nedodržanie ktorého môže mať priamy vplyv na schopnosť Dodávateľa plniť záväzky podľa tejto Zmluvy, resp. že si nie je vedomý žiadnych skutočností nasvedčujúcich tomu, že by v budúcnosti mohlo dôjsť k takýmto situáciám,

16.1.8 nie sú mu známe žiadne okolnosti obmedzujúce jeho oprávnenie uzavrieť túto Zmluvu, najmä že uzatvorenie tejto Zmluvy a plnenie záväzkov z nej vyplývajúcich nie je v rozpore so žiadnym rozhodnutím akéhokoľvek štátneho orgánu a nie je ani viazané na súhlas, povolenie alebo súhlasné vyjadrenie akejkoľvek tretej osoby v zmysle všeobecne záväzných právnych predpisov a pokiaľ áno, že takýto súhlas, povolenie alebo súhlasné vyjadrenie bolo riadne a včas vydané.

16.2 Dodávateľ vyhlasuje, že berie na vedomie výšku zmluvných pokút dohodnutých touto Zmluvou, ich výška nie je v rozpore s dobrými mravmi a v prípade uplatnenia si ich Odberateľom sa ich zaväzuje uhradiť, Odberateľ je oprávnený domáhať sa náhrady škody presahujúcej zmluvné pokuty.

16.3 Dodávateľ vyhlasuje, že všetky vyhlásenia uvedené v bode 16.1 tohto článku sú pravdivé a úplné a zaväzuje sa konať tak, aby riadne plnil všetky povinnosti pre neho z týchto vyhlásení vyplývajúce. V prípade, že sa niektoré z vyhlásení podľa bodu 16.1 tohto článku ukáže ako zavádzajúce alebo nepravdivé, je to dôvod na okamžité odstúpenie od Zmluvy.

**Článok XVII**

**Záverečné ustanovenia**

17.1 Pokiaľ v tejto Zmluve nie je stanovené inak, dodávka plynu sa riadi príslušnými ustanoveniami Obchodného zákonníka, zákonom o energetike, zákonom o regulácii v sieťových odvetviach, Vyhláškou, príslušnými výnosmi a rozhodnutiami ÚRSO a ostatnými všeobecne záväznými právnymi predpismi vzťahujúcimi sa na plynárenstvo.

17.2. Ak by akékoľvek ustanovenie tejto Zmluvy bolo alebo sa stalo neplatným alebo právne nevymáhateľným, nebude to mať vplyv na platnosť alebo vymáhateľnosť ostatných ustanovení tejto Zmluvy. Zmluvné strany sa zároveň dohodli, že takéto neplatné alebo nevymáhateľné ustanovenie nahradia platným alebo právne vymáhateľným ustanovením.

17.3 Túto Zmluvu je možné meniť a dopĺňať iba písomnými dodatkami po súhlase obidvoch Zmluvných strán. Všetky dodatky budú označené poradovými číslami a podpísané oprávnenými osobami konať vo veciach týkajúcich sa tejto Zmluvy.

17.4 Na zmeny tejto Zmluvy sa primerane aplikujú ust. § 18 zákona o VO.

17.5 Táto Zmluva nadobúda platnosť dňom jej podpisu oboma zmluvnými stranami a účinnosť dňa 01.10.2024, nie však skôr ako dňom nasledujúcim po dni jej zverejnenia v Centrálnom registri zmlúv[www.crz.gov.sk](http://www.crz.gov.sk)[.](http://www.dunstreda.sk/)

17.6 Zánikom účinnosti tejto Zmluvy nie je dotknutá účinnosť tých ustanovení Zmluvy, ktorých účinnosť podľa tejto Zmluvy a/alebo vzhľadom na ich úpravu a/alebo povahu má trvať aj po ukončení účinnosti tejto Zmluvy.

17.7 Táto Zmluva je vyhotovená v 5 rovnopisoch, každý s platnosťou originálu, pričom Dodávateľ obdrží 2 rovnopisy a Odberateľ obdrží 3 rovnopisy.

17.8 Zmluvné strany vyhlasujú, že Zmluvu uzatvorili na základe slobodnej vôle, Zmluva nebola uzavretá v tiesni a za nápadne nevýhodných podmienok, Zmluvu si prečítali, jej obsahu porozumeli a na znak súhlasu ju podpisujú.

17.9 Neoddeliteľnou súčasťou tejto Zmluvy sú:

Príloha č. 1 - Zoznam a identifikácia OM Odberateľa

Príloha č. 2 - Platné povolenie na podnikanie v plynárenskom priemysle v rozsahu podnikania dodávka plynu podľa rozhodnutia ÚRSO v súlade s § 6 zákona o energetike

Príloha č. 3 - Obchodné podmienky Dodávateľa

Príloha č. 4 – Návrh na plnenie kritérií

Príloha č. 5 - Cenník externých služieb a výkonov

Príloha č. 6 - Zoznam subdodávateľov

V ....................... dňa .................... V Bratislave dňa ....................

Dodávateľ: Odberateľ:

...................................................... ................................................................

**mestská časť Bratislava-Staré Mesto**

**Ing. Matej Vagač**

starosta mestskej časti